হেনরি রেনে অ্যালবার্ট গী দ্য মোপাসাঁ ফরাসি সাহিত্যে ছোটোগল্প লেখক হিসাবে লাভ করেছেন সমস্ত বিশ্বের স্বীকৃতি, ভালোবাসা ও জনপ্রিয়তা। তিনি যে সমস্ত ছোটোগল্প রচনা করেছেন, কোনো-না-কোনোভাবে সেই সমস্ত গল্পের চরিত্রদের সংস্পর্শে এসেছিলেন। তাঁর রচনা বিভিন্ন ভাষায় অনূদিত হয়ে পৃথিবীর বিভিন্ন দেশে বিপুল জনপ্রিয়তা লাভ করে। ফলে তিনি ছোটোগল্পকার হিসাবে খ্যাতির শীর্ষে আরোহণ করেন। ঊনবিংশ শতাব্দীর শেষভাগ থেকে তাঁর সমগ্র রচনা ইংরেজি ভাষায় অনূদিত হয়ে বাঙালি পাঠকসমাজের কাছে মনোগ্রাহী রচনা হিসাবে স্বীকৃতি লাভ করে।